Ouma, kleinkinders sterf in brandFoto verskaf/ANA Die polisie in Mthatha in die Oos-Kaap ondersoek drie sake van moord ná ŉ ouma en haar twee kleindogters Maandagoggend onherkenbaar verkool het. Dineo Koena, woordvoerder van die polisie, het gesê die 61-jarige vrou en haar kleinkinders, onderskeidelik vyf en agt jaar oud, is omstreeks 07:00 dood aangetref by hul huis in Wushestraat in Slovo Park. “Die drie persone het vermoedelik in die huis geslaap toe die huis afgebrand het. Die polisie ondersoek drie aanklagte van moord en brandstigting, aangesien vuilspel vermoed word.” Die motief vir die moorde is nog nie bekend nie. Niemand is al in hegtenis geneem nie. Brig. Mandlakhe Twala, waarnemende bevelvoerder, het die aanval veroordeel. Hy doen ŉ beroep op die gemeenskap om die polisie met inligting by te staan.